ฝนหลวงแก้ปัญหาภัยแล้ง เปิดหน่วยปฏิบัติการครอบคลุมพื้นที่ทั่วทุกภูมิภาค
นายสำเริง แสงภู่วงค์  อธิบดีกรมฝนหลวงและการบินเกษตร เปิดเผยถึงสถานการณ์ภัยแล้งว่าปีนี้แม้จะมีสถานการณ์รุนแรงน้อยกว่าปีที่ผ่านมา ขณะนี้มีหลายพื้นที่เริ่มประสบปัญหา โดยเฉพาะภาคเหนือและภาคตะวันออกเฉียงเหนือตอนบน ประกอบกับมีพายุฤดูร้อน หรือพายุลูกเห็บ กรมฝนหลวงและการบินเกษตร  ได้จัดทำแผนแก้ปัญหา โดยส่วนแรกคือ แผนการแก้ปัญหาบรรเทาผลกระทบที่เกิดจากพายุลูกเห็บ ปฏิบัติการตั้งแต่ช่วงปลายเดือนกุมภาพันธ์และส่วนที่สองคือ แผนปฏิบัติการฝนหลวงแก้ปัญหาภัยแล้ง เปิดหน่วยปฏิบัติการ 10 หน่วยครอบคุลมทั่วทุกภูมิภาค ได้แก่ เชียงใหม่ ตาก พิษณุโลก แพร่ นครสวรรค์ ขอนแก่น อุดรธานี บุรีรัมย์ จันทบุรี และประจวบคีรีขันธ์ ที่ผ่านมา ได้ปฏิบัติการอย่างต่อเนื่อง โดยใช้อากาศยานของกรมฝนหลวงฯ มีอยู่ 24 ลำ รวมถึงได้รับการสนับสนุนจากกองทัพอากาศอีก 2 ลำมาร่วมปฏิบัติการ พร้อมวางแผนร่วมกับหน่วยงานที่เกี่ยวข้อง ทั้งข้อมูลสภาพอากาศ ปริมาณน้ำ การวิเคราะห์-วิจัยข้อมูลต่างๆ ทำให้การปฏิบัติการในพื้นที่เป้าหมายเป็นไปอย่างแม่นยำคาดว่า หลังเดือนเมษายน สถานการณ์จะรุนแรงขึ้น หากประชาชนและเกษตรกร ได้รับผล กระทบ แจ้งผ่านช่องทางสื่อโซเชียลมีเดียของกรมฝนหลวงและการบินเกษตร หรือหน่วยปฏิบัติการฝนหลวงทั่วประเทศอธิบดีกรมฝนหลวงและการบินเกษตร กล่าวว่า สำหรับพื้นที่ภาคใต้นั้น ขณะนี้ยังไม่ได้ออกปฏิบัติการ เนื่องจากสภาพอากาศไม่เอื้ออำนวย เพราะเกิดฝนตกหนักต่อเนื่อง จึงยังไม่ประสบปัญหาขาดแคลนน้ำ หรือได้รับผลกระทบจากภัยแล้ง ส่วนข้อร้องเรียนของประชาชนและเกษตรกรขณะนี้ยังมีจำนวนน้อย เนื่องจากส่วนใหญ่ยังมีน้ำเพียงพอสำหรับอุปโภค-บริโภค และใช้ในการเกษตร